Kommissionens beslutning

af 24. april 2002

om Forbundsrepublikken Tysklands statsstøtte til fordel for Industriepark Wörth

(meddelt under nummer K(2002) 1482)

(Kun den tyske udgave er autentisk)

(EØS-relevant tekst)

(2002/784/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 88, stk. 2, første afsnit,

under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),

efter at have opfordret interesserede parter til at fremsætte deres bemærkninger i overensstemmelse med disse bestemmelser(1) og under hensyntagen til disse bemærkninger, og

ud fra følgende betragtninger:

I. SAGSFORLØB

(1) Ved brev af 28. september 2000 anmodede Generaldirektoratet for Konkurrence Tyskland om oplysninger vedrørende ovennævnte støtteforanstaltning, som den blev bekendt med den 8. november 2000. Ved brev af 10. januar 2001 anmodede Kommissionen om supplerende oplysninger, som den modtog den 30. januar 2001.

(2) Kommissionen besluttede den 25. juli 2001 at indlede den formelle undersøgelsesprocedure. Tyskland fremsatte sine synspunkter ved brev af 16. august 2001 og 29. august 2001 vedrørende procedurens indledning. Ved brev af 25. oktober 2001 anmodede Kommissionen om supplerende oplysninger, som blev fremsendt den 19. november 2001.

I forbindelse med procedurens indledning modtog Kommissionen den 5. november 2001 samt den 19. december 2001 bemærkninger fra Det Forenede Kongerige, som blev videresendt til de kompetente myndigheder i Tyskland. De tyske myndigheder fremsatte bemærkninger hertil den 23. november 2001 og den 28. november 2001. I brev af 20. november 2001 og 16. januar 2002 anmodede Kommissionen Det Forenede Kongerige om at uddybe nogle spørgsmål. Det Forenede Kongerige svarede på disse breve den 19. december 2001 og den 11. februar 2002.

II. BESKRIVELSE AF STØTTEMODTAGER OG STØTTEFORANSTALTNING

(3) Landkreis Germersheim og Strukturentwicklungsgesellschaft für das Gebiet des Landkreises Germersheim mbH har i fællesskab oprettet Industriepark Wörth GmbH (IPW). Selskabet har til opgave at udvikle en ny industripark på et areal, der støder op til DaimlerChryslers fabrik.

(4) IPW investerede 6,6 mio. DEM i erhvervelsen af arealerne, som er udlejet til underleverandører til DaimlerChrysler (MAGNA Seating Systems GmbH, Grammer AG og Fritzmeier Composite). Forbundsregeringen meddelte, at de underleverandører, der er etableret i industriparken, ikke har anmodet om investeringsstøtte.

(5) Ifølge de tyske oplysninger er huslejen i industriparken på 9 DEM/m2 for lager- og produktionsfaciliteter og 12 DEM/m2 for kontorfaciliteter.

III. BAGGRUND FOR INDLEDNING AF UNDERSØGELSESPROCEDUREN

(6) Kommissionen nærede tvivl med hensyn til, hvorvidt lejeaftalerne mellem IPW og underleverandørerne var baseret på de gældende markedsvilkår. Da Landkreis Germersheim ejer aktiemajoriteten i IPW, var det nærliggende at formode, at underleverandørerne havde fået tilbudt leje på favorable vilkår, da de offentlige medejere i IPW havde en naturlig interesse i, at virksomheder etablerer sig i regionen. Endvidere blev det formodet, at IPW-projektet i første række skulle sikre, at DaimlerChryslers underleverandører etablerede sig i Industriepark Wörth.

(7) På grund af mangelen på detaljerede oplysninger kunne Kommissionen imidlertid ikke undersøge, om den husleje, som underleverandørerne betalte, svarede til lejen for tilsvarende faciliteter, som hævdet af de tyske myndigheder. Endvidere modtog Kommissionen ikke tilstrækkelig dokumentation for, at deltagerne i IPW fik økonomisk udbytte af projektet. Kommissionen nærede derfor tvivl med hensyn til, hvorvidt projektet havde karakter af statsstøtte i form af indrømmelse af husleje på favorable vilkår, hvilket ikke er foreneligt med fællesmarkedet.

IV. KOMMENTARER FRA FORBUNDSREPUBLIKKEN TYSKLAND

(8) Ifølge de tyske oplysninger ligger huslejen i industriparken på linje med de gældende markedspriser. Til dokumentation herfor blev der fremlagt forskellige dokumenter.

(9) Det bekræftedes af to ejendomsmæglere, at sammenlignelige industriarealer i regionen blev udlejet til en kvadratmeterpris på 5-7,5 DEM (2,56 EUR-3,83 EUR) for lager- og produktionshaller og 7,5-9,5 DEM (3,83 EUR-4,86 EUR) for kontorarealer. En oversigt fra det lokale erhvervsfremmeorgan (Wirtschaftsförderung Südpfalz des Landkreis Germersheim) over de vilkår, hvortil der i øjeblikket udlejes erhvervsejendomme, viser, at kvadratmeterprisen i øjeblikket ligger på maksimum 12 DEM (6,14 EUR) for kontorfaciliteter og 10 DEM (5,11 EUR) for lagerfaciliteter. I ejendomstillægget til en lokal avis udlejes lagerfaciliteter for under 5 DEM/m2 (2,56 EUR/m2) og kontorfaciliteter for under 10 DEM/m2 (5,11 EUR/m2).

(10) Det fremgår af et brev fra en virksomhed, der har etableret sig i industriparken (Grammar Wörth GmbH), at denne virksomhed på sin tidligere adresse betalte en husleje på 7 DEM/m2 og dermed mindre end den nuværende leje i industriparken. DaimlerChrysler AG bekræftede, at arealerne på virksomhedens eget industriområde, der støder umiddelbart op til industriparken, udlejes til 8,83 DEM/m2 (4,51 EUR/m2).

(11) Ifølge Tyskland viser den foreliggende dokumentation, at huslejen i industriparken Wörth sammenlignet med tilsvarende placeringer i regionen ligger i den øverste ende af prisskalaen. Det kan hermed udelukkes, at de virksomheder, der er flyttet til industriparken, har modtaget en eller anden form for begunstigelse i form af en husleje, der er lavere end markedsprisen. Tyskland fremlagde endvidere den overskudsprognose, der er fastlagt i driftsplanen, samt en kopi af vedtægterne.

V. KOMMENTARER FRA TREDJEMAND

(12) Det Forenede Kongerige fremlagde en kommentar på vegne af det nordirske Industrial Development Board, hvori det henviste til, at huslejen i Wörth ligger på et meget lavt niveau i forhold til priserne i Nordirland.

(13) I sit svar til de britiske kommentarer gjorde Tyskland opmærksom på, at de nordirske tal muligvis refererede til den årlige husleje, medens oplysningerne til Kommissionen dækkede husleje for en måned.

(14) I brev af 11. februar 2002 trak Det Forenede Kongerige sine første kommentarer tilbage, da de byggede på en fejlagtig fortolkning af oplysningerne. Efter at sagen er blevet oplyst, er der ikke noget, der tyder på, at huslejen i Industriepark Wörth fordrejer konkurrencen i forhold til priserne på tilsvarende faciliteter i Nordirland.

VI. RETLIG VURDERING AF FORANSTALTNINGEN

(15) Industriparkområdet udlejes af et byggemodningsselskab, der ejes af offentlige myndigheder. Der er derfor tale om en offentlig investor. For at fastslå, om de vilkår, hvorpå underleverandørvirksomheder kan leje sig ind i industriparken Wörth, indeholder et element af statsstøtte i den i EF-traktatens artikel 87, stk. 1, nævnte betydning, undersøgte Kommissionen, om huslejerne var diskriminerende, om de svarede til markedspriserne, og om investeringerne var rentable.

(16) Normalt kan enhver interesseret virksomhed etablere sig i Industriepark Wörth. Det bekræftes af de tyske myndigheder.

(17) Kommissionen sammenlignede den husleje, der betales i Industriepark Wörth, med den på markedet gældende husleje for sammenlignelige placeringer i regionen. Huslejen for sammenlignelige lager- eller produktionsfaciliteter i regionen varierer mellem ca. 5 DEM/m2 (2,56 EUR/m2) og 10 DEM/m2 (5,11 EUR/m2), og huslejen for kontorfaciliteter ligger mellem 7,50 DEM/m2 (3,83 EUR/m2) og 12 DEM/m2 (6,14 EUR/m2).

(18) Kommissionen fastslår derfor, at huslejen på 9 DEM/m2 (4,6 EUR/m2) for produktionsfaciliteter og 12 DEM/m2 (6,14 EUR/m2) for kontorfaciliteter i Industriepark Wörth kan betragtes som markedsprisen og svarer til priserne på tilsvarende placeringer i regionen. Det fremgår endvidere af den driftsplan, der er forelagt af de tyske myndigheder, at projektet for Industriepark Wörth er rentabelt.

VII. KONKLUSION

(19) Kommissionen fastslår, at de ovenfor beskrevne lejebetingelser svarer til de gældende markedsvilkår, og at der derfor ikke er tale om statsstøtte i den i artikel 87, stk. 1, nævnte betydning -

VEDTAGET FØLGENDE BESLUTNING:

Artikel 1

Lejevilkårene i Industriepark Wörth svarer til de "normale markedsvilkår" og indebærer derfor ikke statsstøtte i den i EF-traktatens artikel 87, stk. 1, nævnte betydning.

Artikel 2

Denne beslutning er rettet til Forbundsrepublikken Tyskland.

Bruxelles, den 24. april 2002.

På Kommissionens vegne

Mario Monti

Medlem af Kommissionen

(1) EFT C 280 af 4.10.2001, s. 2.